Katolički"  pentekostalizam.  Izrastao  u  vrtu  protestantizma 


Iako  je  u  Katoličku  crkvu  upao  prije  samo  47  godina,  pentekostalizam  ima  dužu 
povijest.  Većina  autora  njegovim  pravim  ocem  smatra  Engleza  Johna  Wesleyja,  osnivača 
metodizma.  Wesley  je  propovijedao  o  krštenju  u  Duhu  Svetom  ("drugi  blagoslov"), 
tvrdeći  da  je  posrijedi  snažno  osobno  iskustvo  koje  kršćanina  suočava  s  Božjom 
prisutnošću. 

S  vremenom  se  Wesleyjeva  sljedba  približila  središnjoj  struji,  a  pentekostalizam  se 
razdijelio  u  različite  ogranke.  U  svojoj  knjižici  "Božje  skupštine"  i  druge  "pentekostalne 
Crkve"  veliki  protureformacijski  apologet  vlč.  dr.  L.  Rumble  (poznat  po 
Radioodgovorima)  prati  širenje  pentekostalizma  kroz  pokret  obnove  u  19.  st.  koji  je 
porodio  "Crkve  svetosti".  Pokret  kasne  kiše  i  Skupštinu  Božjih  Crkava.  Budući  da  je 
knjižica  napisana  prije  sadašnje  ekumenističke  pomutnje,  o.  Rumble  jasno  je  odredio 
pentekostalizam  kao  još  jednu  krivovjernu  sljedbu  koju  katolici  moraju  izbjegavati. 

Glede  "govorenja  u  jezicima"  i  drugih  čuvstvenih  izljeva  o.  Rumble  je  napisao: 

"Bilo  je  svojevrsno  otkriće  da  takva  uzbudljiva  očitovanja  mogu  proizići  iz  snažnih 
religioznih  osjećaja.  Prorok  za  prorokom  ustajao  je  da  bi  se  uključio  u  pokret  obnove  koji 
je  namjerno  težio  stvaranju  takvih  abnormalnih  prizora.  Razvila  se  misao  da  su  to 
potvrde  osobitog  izljeva  Duha  Svetoga  na  izabrane  duše,  pa  su  se  takva  čuvstvena 
iskustva  tumačila  kao  dokaz  'krštenja  u  Duhu',  'drugog  blagoslova',  koji  svima  što  su 
primili  takve  darove  udjeljuje  svetost."  [1] 

To  je  potrebno  objasniti.  Logično  je  da  unutar  protestantizma  nastane  potreba  za 
snažnim  osobnim  iskustvom  kao  dokazom  Božje  prisutnosti.  Protestanti  pogrešno 
vjeruju  da  Krist  nije  ustanovio  Crkvu  da  "poučava,  upravlja  i  posvećuje  u  Njegovo  ime" 
do  kraja  vremena.  Protestantizam,  ukorijenjen  u  privatnom  tumačenju  Pisma,  samo  je 
labav  savez  vjernika  koji  prihvaćaju  Bibliju  kao  jedini  izvor  božanske  objave.  Kod  njih  ne 
postoje  sigurnosti  božanski  ustanovljene  vlasti  koja  nezabludivo  naučava  da  od  Boga 
dani  sakramenti  Katoličke  crkve  uvijek  daju  milost  (izvor  prave  svetosti)  duši  koja  je 
prikladno  raspoložena.  Prema  tome  spomenuta  potreba  za  iskustvenim  dokazom  Božje 
prisutnosti  u  čovjekovu  životu  izravna  je  posljedica  protestantskog  odbacivanja 
Katoličke  crkve,  njezina  učiteljskog  autoriteta  i  njezinih  svetih,  milosnih  skramenata. 
Budući  da  se  ta  potreba  temelji  na  objektivnome  smrtnom  grijehu  protiv  vjere,  sva 
čuvstvena  očitovanja  navodno  proistekla  iz  "krštenja  u  Duhu"  mogu  se  objasniti  jedino 
naravnim  uzrocima  ili  demonskim  utjecajem.  Takva  očitovanja  osim  toga  učvršćuju 


protestante  u  njihovu  grijehu  nevjerovanja.  Ako  pentekostalac  već  ima  Duha  Svetoga  (i 
može  to  po  narudžbi  pokazati),  komu  treba  Katolička  crkva? 

U  skladu  s  nepromjenjivim  katoličkim  naukom  i  tradicijom,  možemo  reći  da 
opisivati  te  predstave  kao  da  su  djelovanje  Duha  Svetoga  znači  bogohuliti.  Težiti  za 
takvim  pojavama  i  oponašati  ih  znači  lakoumno  ugrožavati  svoju  vjeru.  Promicati  takva 
očitovanja  znači  igrati  ulogu  lažnog  proroka. 

Topečki  jezici 

Katolički  pentekostalci  vjeruju  da  je  veliko  izlijevanje  Duha  u  modernim 
vremenima  zbiljski  počelo  u  Topeki  u  Kansasu,  od  male  protestantske  sljedbe  koju  je 
vodio  Charles  F.  Parham.  Neki  "katolički"  karizmatici,  poput  Petera  ITerbecka  (iz  Službe 
obnove,  pod  predsjedanjem  Ralpha  Martina),  Parhamov  obnoviteljski  pokret  smatraju 
božanskim  očitovanjem  po  dramatičnosti  i  svetosti  jednakim  ukazanju  Fatimske  Gospe. 
[2] 

U  svojoj  knjizi  Manjinske  religije  u  Americi  VVilliam  J.  VVhalen  jezgrovito  opisuje 
važnu  ulogu  te  sljedbe  u  suvremenom  pentekostalizmu: 

"Ponovna  pojava  glosolalije  (govorenja  u  jezicima)  zabilježena  je  u  1901.  godini. 
Charles  F.  Parham,  propovjednik  iz  Pokreta  svetosti,  bio  je  potišten  suhoćom  vlastitoga 
duhovnog  života.  Unajmio  je  u  Topeki  u  Kansasu  mastodontsku  palaču  i  otvorio  Školu 
Biblije,  s  oko  četrdeset  učenika.  Zdušnim  zajedničkim  proučavanjem  Svetog  pisma  došli 
su  do  zaključka  da  je  govorenje  u  jezicima  onaj  znak  da  je  kršćanin  doista  primio  krštenje 
Duhom  Svetim.  U  sedam  sati  poslije  podne  na  Staru  godinu  1900.  jedna  od  učenika, 
gđica  Agnes  N.  Ozmen,  uplašila  je  okupljenu  grupu  kad  je  počela  moliti  u  jezicima.  Kroz 
nekoliko  dana  mnogi  su  se  poveli  za  njezinim  primjerom. 

Parham  je  sljedećih  pet  godina  proveo  kao  putujući  propovjednik  prije  nego  što  je 
otvorio  drugu  Školu  Biblije,  ovaj  put  u  Houstonu.  Jedan  od  njegovih  učenika,  crnački 
službenik  po  imenu  W.  J.  Seymore,  prenijet  će  poruku  'cjelovitog  evanđelja'  u  Los 
Angeles.  Trogodišnja  obnova  u  tome  kalifornijskom  gradu  privukla  je  ljude  diljem 
zemlje,  koji  će  zasaditi  pentekostalizam  u  većinu  glavnih  gradova  u  SAD-u,  kao  i  u 
mnogim  europskim  narodima.  Stara  Crkva  svetosti  odbila  je  staviti  naglasak  na 
govorenje  u  jezicima,  ali  uskoro  su  organizirani  desetci  nezavisnih  pentekostalnih 
Crkava."  [3] 

Karizmatik  msgr.  Vincent  Walsh,  oduševljeni  promicatelj  "Torontskog 
blagoslova"  i  njegovih  zastranjenja,  napisao  je  s  odobravanjem:  "Parhamova  i 


Seymoreova  služba  začele  su  suvremeni  svjetski  pentekostalizam."  [4]  Među 
protestantskim  skupštinama  fenomen  je  doživio  spektakularan  rast.  Godine  1967.  grupa 
katolika  u  Pittsburghu,  napustivši  utvrde  uslijed  zahuktalog  aggiornamenta,  zaneseni 
uspjehom  jednoga  protestantskog  službenika  među  njujorškim  bandama,  usvojit  će  "nov 
način  razmišljanja",  dati  se  na  proučavanje  Svetog  pisma  u  skladu  s  novim  nazorima  i 
strmoglavo  se  baciti  u  zagrljaj  inovjernih  običaja. 

"Komešanja  u  Pittsburghu" 

U  knjizi  Katolički  pentekostalci  Kevin  i  Dorothy  Ranaghan  (osnivači  Katoličkoga 
pentekostalnog  pokreta)  opisuju  početke  pokreta.  Ranaghani  su  sa  svojim  kolegama  sa 
Sveučilišta  Duquesne  bili  uključeni  u  razne  aktivnosti  popularne  u  to  vrijeme  (građanska 
prava  itd.).  Usred  tih  pothvata  mučila  ih  je  velika  duhovna  suhoća.  Da  bi  je  nadvladali, 
tvrde,  grupa  je  krenula  u  potragu  za  jačim  Božjim  utjecajem  na  svoje  živote. 

Bilo  je  to  godine  1966.,  u  vrijeme  besprimjernoga  crkvenog  prevrata.  Thomas 
Merton  uskoro  će  se  zaputiti  u  Tibet  moliti  se  s  Dalaj  Lamom  i  zazivati  jedinstvo  koje 
nalikuje  na  hinduističku  "Jednotu".  Njuejdžovskog  pisca  Teilharda  de  Chardina  mnogi 
katolički  intelektualci  uzdigli  su  tako  reći  u  petog  evanđelista.  Bilo  je  to  burno  razdoblje 
u  povijesti  Crkve,  sa  silovitim  vjetrovima  promjene  koji  su  iskorjenjivali  i  uništavali 
nebrojene  katoličke  smjerokaze.  S  obzirom  na  pometenost  tako  brojnih  putokaza  vrlo  je 
lako  bilo  da  katolici  odlutaju  izvan  dopuštenih  granica  tražeći  Boga  na  pogrešnim 
mjestima. 

Na  Kongresu  Kursilja  grupa  se  susrela  s  Ralphom  Martinom  i  Steveom  Clarkom, 
koji  su  ih  uputili  na  knjigu  Na  život  i  smrt,  priču  o  uspjehu  protestantskog  službenika 
Davida  VVilkersona  među  tinejdžerskim  bandama  u  New  Yorku.  Zbog  onoga  u  toj  knjizi 
što  su  Ranaghan  i  prijatelji  smatrali  "pozitivnim  aspektima"  pentekostalizma  te  zbog 
"preobraženih  života"  svojih  dvaju  prijatelja  uključenih  u  takve  aktivnosti  tragali  su  za 
sličnim  iskustvom. 

Ranaghan  pripovijeda  da  je  njegova  grupa  zatražila  savjet  od  episkopalskog 
službenika,  čime  su  zanemarili  vjekovnu  katoličku  mudrost  koja  zabranjuje  izravno 
religijsko  drugarstvo  s  krivovjernim  sljedbama.  Taj  ih  je  službenik  uputio  na  jedno 
protestantsko,  pentekostalno  okupljanje.  Grupa  katolika  otišla  je  na  skup  i  pridružila  se 
ondje  proučavanju  Biblije. 

Jedan  od  njih,  Ralph  Keifer,  piše  da  su  na  kraju  toga  molitvenog  skupa  Pat 
[Bourgeois]  i  on  "zatražili  da  se  s  njima  moli  za  krštenje  Duhom  Svetim.  Razdijelili  su  se  u 


nekoliko  grupa  jer  su  molili  nad  nekoliko  ljudi.  Rekli  su  mi  jednostavno  da  izvršim  čin 
vjere  da  u  meni  proradi  sila  Duha.  Prilično  brzo  počeo  sam  moliti  u  jezicima..."  [5] 

Poslije  je  taj  isti  Ralph  Keifer  položio  ruke  na  dva  nazočna  (neimenovana  u  knjizi) 
pa  su  i  oni  "primili  krštenje  u  Duhu". 

Gosp.  Ranaghan  i  njegovi  prijatelji  bili  su,  izgleda,  zaboravili  upozorenje  msgr. 
Ronalda  Knoxa  da  je  "govorenje  u  jezicima  što  ih  govornik  nikada  nije  učio  bilo  i  jest 
priznat  simptom  u  slučajevima  navodnih  đavolskih  opsjednuća"  [6].  Slobodno  se  izlagati 
takvim  pogiblima  graniči  s  ludošću,  i  protivi  se  mudrosti  velikih  duhovnih  pisaca  poput 
sv.  Ivana  od  Križa,  koji  upozorava  na  veliku  opasnost  traženja  izvanrednih  duhovnih 
darova.  Što  je  "iskustvo"  tjelesnije  i  opipljivije,  opominje  on,  to  manja  je  sigurnost  da  je  od 
Boga.  Sv.  Ivan  od  Križa  upozorio  je  također  da  se  đavao  tako  lako  upleće  u  takva 
očitovanja  te  je  praktički  nemoguće  da  duša  koja  za  njima  žudi  ne  bude  obmanuta.  [7] 

U  tome,  objasnio  je  cijenjeni  teolog  o.  Reginald  Garrigou-Lagrange,  "on  je  [sv.  Ivan 
od  Križa]  potpuno  suglasan  sa  sv.  Vinkom  Fererskim,  pokazujući  da  je  duša  koja  žudi  za 
objavom  tašta;  da  tom  radoznalošću  ona  daje  priliku  đavlu  da  je  zavede  na  stranputicu; 
da  ta  sklonost  oduzima  vjeri  čistoću,  zaprečuje  duhovnost,  označuje  pomanjkanje 
poniznosti  te  izlaže  dušu  mnogim  zabludama".  [8] 

Stav  spomenutih  svetaca  u  izravnoj  je  suprotnosti  s  onim  što  nalazimo  u 
"pentekostalizmu",  koji  u  žarište  čovjekovih  želja  i  nastojanja  stavlja  neku  vrstu 
navodnoga  "nadnaravnog  iskustva". 

Stoga  nije  iznenađenje  što  je  Kevin  Ranaghan  bio  prvi  govornik  u  noći  otvaranja 
konferencije  prigodom  30.  obljetnice  pokreta,  1997.  godine.  Nakon  hvastanja  da  ga  je  Bog 
bio  napretek  ispunio  Duhom  Ranaghan  je  ispričao  kako  su  u  početcima,  radi  "duhovnog 
rasta",  on  i  njegovi  prijatelji  potražili  savjet  kod  protestantske  molitvene  zajednice: 

"Na  početku  nam  je  da  rastemo  u  razumijevanju  i  iskustvu  karizmi  pomogao 
kontakt  s  pentekostalcima  u  tom  kraju.  Susreli  smo  se  s  njima  u  kući  predstavnika 
Poslovnih  ljudi  cjelovitog  evanđelja.  Taj  predstavnik,  kad  je  čuo  da  mu  dolazi  grupa 
katolika,  okupio  je  svoje  ljude,  namaknuo  nekoliko  pentekostalnih  službenika  i  punu 
sobu  molitvenih  ratnika,  za,  bili  su  uvjereni,  žestoku  bitku.  A  dogodio  se  zaprepašćujuće 
najlakši  molitveni  sastanak  koji  su  ikad  doživjeli.  Mi  smo  im  rekli  da  smo  već  kršteni  u 
Duhu  Svetom,  što  su  oni  teško  mogli  povjerovati,  jer,  na  kraju  krajeva,  katolici  smo."  (Tu 
je  publika  prasnula  u  grohotan  smijeh,  neku  vrstu  veselog  ruganja  nauku  Katoličke  crkve 
o  "isključivom  spasenju".)  "Kazali  smo  im  da  samo  želimo  njihovu  pomoć  i  savjet  glede 
plodova  i  uporabe  darova.  Položili  su  ruke  na  nas  te  smo  jedan  po  jedan,  puna  soba  nas, 
počeli  moliti  i  pjevati  u  jezicima.  Nikakva  bitka,  samo  pobjedna  proslava."  (Gromovit 


pljesak.) 

Izjavljujući  to,  taj  "pomazani  propovjednik"  (kako  se  oni  uzajamno  oslovljavaju) 
zaboravio  je,  čini  se,  da  se  protestantska  pobjeda  nad  katolicizmom  ne  može  smatrati 
pobjedom  izvojštenom  za  Duha  Svetoga. 

Ranaghan  je  potom,  nastavljajući  usađivati  gomili  vjerski  indiferentizam,  udario  u 
hvalospjeve  krivovjernim  sljedbama.  "Slava  Bogu",  rekao  je,  "zbog  starih  pentekostalaca  i 
nezavisnih  karizmatika  što  nam  ih  je  stavio  na  put  u  onim  danima...  Da,  otpočetka  je  to 
bilo  ekumensko  slavlje."  [9] 

Tako  je  "Katolička  karizmatska  obnova"  počela  —  katolici  su  primili  protestantski 
tobožnji  sakrament  "duhovnog  krštenja",  ne  sakramentalnim  putovima  milosti 
ustanovljenima  od  Krista',  nego  suradnjom  s  krivovjernim  skupinama. 

Iz  Pittsburgha  se  pokret  proširio  na  Notre  Dame  i  zatim  u  Nevvmanove  centre  na 
Michiganskom  i  Michiganskom  državnom  sveučilištu.  U  četiri  godine  od  osnutka 
"katolički  pentekostalizam"  rasprostro  se  na  desetke  područja  u  SAD-u  i  Kanadi. 

Sad  je  to  svjetski  pokret  [10]  koji  se  smatra  prodornim  znakom  nade  u  "novu 
evangelizaciju".  Čini  se  da  mu  je  uloga  da  stotine  tisuća  katolika  uključuje  u  tokove 
drugovatikanske  ekumenističke  nove  religije. 

